Document ID: 32012D0712

TARYBOS SPRENDIMAS 2012/712/BUSP
2012 m. lapkričio 19 d.
dėl Konvencijos dėl cheminio ginklo kūrimo, gamybos, kaupimo ir panaudojimo uždraudimo bei jo sunaikinimo (CWC) 2013 m. peržiūros konferencijos
EUROPOS SĄJUNGOS TARYBA,
atsižvelgdama į Europos Sąjungos sutartį, ypač į jos 29 straipsnį ir 31 straipsnio 1 dalį,
kadangi:
(1)
1997 m. balandžio 29 d. įsigaliojo Konvencija dėl cheminio ginklo kūrimo, gamybos, kaupimo ir panaudojimo uždraudimo bei jo sunaikinimo (CWC). CWC tikslas - sunaikinti visus masinio naikinimo ginklus uždraudžiant kurti, gaminti, įsigyti, kaupti, sulaikyti, perduoti ar panaudoti cheminius ginklus;
(2)
Europos Sąjunga laikosi nuomonės, kad CWC yra labai svarbi neplatinimo ir nusiginklavimo sistemos dalis ir unikalus nusiginklavimo bei neplatinimo dokumentas, kurio vientisumas ir griežtas taikymas turi būti visiškai užtikrinti. Visos ES valstybės narės yra CWC Šalys;
(3)
be to, Sąjungos nuomone, pasitvirtino tai, kad CWC yra labai sėkminga priemonė, nes pasiektas beveik visuotinis prisijungimas ir cheminį ginklą turinčios valstybės jau sunaikino didelę dalį savo cheminio ginklo atsargų. Tuo pačiu ir, kadangi sunaikinimas tebėra vienas iš pagal CWC įsteigtos Cheminio ginklo uždraudimo organizacijos (toliau - OPCW) prioritetų, atsiranda naujų iššūkių ir grėsmių, prie kurių OPCW pati turi prisitaikyti, kad būtų išsaugotas ir apsaugotas CWC vientisumas;
(4)
Sąjunga taip pat mano, kad glaudus nuolatinis OPCW bendradarbiavimas su pilietine visuomene, įskaitant rengiantis Peržiūros konferencijai ir jos metu, yra naudingas OPCW darbui;
(5)
2003 m. lapkričio 17 d. Europos Sąjungos Taryba priėmė Bendrąją poziciją 2003/805/BUSP dėl daugiašalių susitarimų masinio naikinimo ginklų ir pristatymo priemonių neplatinimo srityje universalaus taikymo ir sustiprinimo (1). Pagal tą bendrąją poziciją CWC yra numatyta kaip vienas iš tų daugiašalių susitarimų;
(6)
2003 m. gruodžio 12 d. Europos Vadovų Taryba priėmė ES kovos su masinio naikinimo ginklų platinimu strategiją, kurioje dar kartą patvirtintas Sąjungos įsipareigojimas remti daugiašalę sutarties sistemą ir pabrėžtas, inter alia, ypatingai svarbus CWC ir OPCW vaidmuo siekiant, kad pasaulyje neliktų cheminio ginklo;
(7)
2004 m. balandžio 28 d. Jungtinių Tautų Saugumo Taryba vieningai priėmė Rezoliuciją 1540 (2004), kurioje dar kartą patvirtinta, kad masinio naikinimo ginklų ir jų siuntimo į taikinį priemonių platinimas kelia grėsmę tarptautinei taikai ir saugumui. Vėliau Saugumo Taryba priėmė rezoliucijas 1673 (2006), 1810 (2008) ir 1977 (2011), kuriose pakartoti Rezoliucijos 1540 (2004) tikslai ir pareikštas Saugumo Tarybos interesas intensyvinti pastangas siekiant propaguoti visapusišką tos rezoliucijos įgyvendinimą. CWC įgyvendinimas ir Rezoliucijos 1540 (2004) bei vėlesnių susijusių rezoliucijų įgyvendinimas vienas kitą papildo;
(8)
2004 m. lapkričio 22 d. Europos Sąjungos Taryba priėmė pirmuosius Bendruosius veiksmus 2004/797/BUSP dėl paramos OPCW veiksmams įgyvendinant ES kovos su masinio naikinimo ginklų platinimu strategiją (2). Po tų bendrųjų veiksmų 2005 m. gruodžio 12 d. buvo priimti Tarybos bendrieji veiksmai 2005/913/BUSP (3), 2007 m. kovo 19 d. - Tarybos bendrieji veiksmai 2007/185/BUSP (4), 2009 m. liepos 27 d. - Tarybos sprendimas 2009/569/BUSP (5) ir 2012 m. kovo 23 d. - Tarybos sprendimas 2012/166/BUSP (6);
(9)
2006 m. rugsėjo 8 d. JT Generalinė Asamblėja priėmė pasaulinę kovos su terorizmu strategiją, kurioje JT valstybės narės įsipareigojo, inter alia, įgyvendinti visas su tarptautiniu terorizmu susijusias JT Saugumo Tarybos rezoliucijas ir, vykdydamos savo uždavinius, visapusiškai bendradarbiauti su Saugumo Tarybos kovos su terorizmu pagalbiniais organais. Be to, strategijoje OPCW raginama pagal savo įgaliojimus toliau dėti pastangas padedant valstybėms stiprinti gebėjimus užkirsti kelią teroristams gauti cheminių medžiagų, užtikrinti saugumą susijusiuose objektuose, o tuo atveju, jei panaudojant tokias medžiagas įvykdytas išpuolis - veiksmingai reaguoti;
(10)
2011 m. gruodžio 2 d. JT Generalinė Asamblėja bendru sutarimu priėmė Rezoliuciją dėl CWC įgyvendinimo;
(11)
atsižvelgiant į 2013 m. įvyksiančią CWC trečiąją peržiūros konferenciją (toliau - Trečioji peržiūros konferencija), tikslinga nustatyti Sąjungos požiūrį, kuriuo jos valstybės narės vadovausis toje konferencijoje,
PRIĖMĖ ŠĮ SPRENDIMĄ:
1 straipsnis
1. Europos Sąjungos tikslas - stiprinti Konvenciją dėl cheminio ginklo kūrimo, gamybos, kaupimo ir panaudojimo uždraudimo bei jo sunaikinimo (CWC) remiantis iki šiol pasiekta pažanga naikinant deklaruotas cheminio ginklo atsargas ir užkertant kelią pakartotiniam jo atsiradimui, inter alia, stiprinant CWC patikrinimo režimą, gerinant įgyvendinimą nacionaliniu mastu bei dedant pastangas, kad būtų pasiektas visuotinis jos taikymas.
2. Sąjunga taip pat siekia stiprinti CWC ją įgyvendindama atsižvelgiant į kintančią saugumo aplinką ir mokslo bei technologijų raidą ir akcentuodama, kad Trečioji peržiūros konferencija turėtų suteikti politinę paramą ir plačias gaires dėl darbo, kuris bus vykdomas laikotarpiu tarp sesijų ir bus susijęs su OPCW ateities prioritetais.
3. Siekdama šiame straipsnyje nustatyto tikslo, Sąjunga Trečiojoje peržiūros konferencijoje pateikia konkrečių pasiūlymų.
2 straipsnis
Siekdama 1 straipsnyje nustatyto tikslo, Sąjunga:
a)
prisideda prie visapusiškos CWC veikimo peržiūros Trečiojoje peržiūros konferencijoje atsižvelgdama visų pirma į mokslo ir technologijų raidą, taip pat prie to, kad būtų sukurtas tvirtas problemų, kurių kils ateityje įgyvendinant CWC, sprendimo pagrindas;
b)
padeda siekti bendro sutarimo, kad būtų pasiekta sėkmingų Trečiosios peržiūros konferencijos rezultatų, ir skatina, inter alia, šiuos labai svarbius veiksmus:
i)
dar kartą patvirtinti visuotinį cheminio ginklo uždraudimo pobūdį, kaip nustatyta Bendrajame paskirties kriterijuje, to siekiant šiais būdais:
-
dar kartą patvirtinant, kad CWC nustatyti draudimai taikomi visoms toksinėms cheminėms medžiagoms, išskyrus tokias chemines medžiagas, kurios yra skirtos naudoti bet kuriais II straipsnio 9 dalyje neuždraustais tikslais, ir jeigu medžiagų tipai bei kiekiai atitinka tokį tikslą, ir todėl atsižvelgiama į mokslo ir technologijų raidą po 2008 m. Antrosios peržiūros konferencijos,
-
pabrėžiant valstybių, kurios yra CWC Šalys, įpareigojimą užtikrinti, kad Bendrasis paskirties kriterijus atsispindėtų jų nacionaliniuose įgyvendinimo teisės aktuose bei administracinėje vykdymo praktikoje;
ii)
akcentuoti visapusišką ir laiku vykdomą valstybių, kurios yra Konvencijos Šalys, visų su deklaracijomis susijusių įsipareigojimų pagal III straipsnį, ypač susijusių su cheminiu ginklu, ir įskaitant įsipareigojimus, susijusius su medžiagomis riaušėms malšinti, įgyvendinimą;
iii)
CWC Techniniame sekretoriate (toliau - Techninis sekretoriatas) rengti ir įgyvendinti tikslinių, konkrečioms šalims skirtų CWC visuotinio taikymo siekimo metodų, glaudžiai koordinuojant veiksmus ir bendradarbiaujant su valstybėmis, kurios yra CWC Šalys, taip pat atsižvelgiant į tai, kad bent viena valstybė, kuri nėra CWC Šalis, - Sirija - 2012 m. liepos mėn. pripažino turinti cheminį ginklą;
iv)
dar kartą patvirtinti įpareigojimą cheminį ginklą turinčioms valstybėms sunaikinti savo cheminį ginklą ir pripažinti iki šiol padarytą pažangą sunaikinant cheminį ginklą:
-
palankiai įvertinant cheminį ginklą turinčių valstybių dėtas pastangas ir padarytą pažangą siekiant sunaikinti jų deklaruotas atsargas, ir akcentuojant tai, kad yra gerokai pasistūmėta siekiant, kad pasaulyje neliktų cheminio ginklo,
-
pripažįstant, kad sėkmingai sprendžiamas klausimas dėl galutinių terminų cheminį ginklą turinčioms valstybėms sunaikinti šį ginklą pratęsimo,
-
raginant cheminį ginklą turinčias valstybes per kuo trumpesnį laikotarpį sunaikinti jų cheminio ginklo atsargas laikantis CWC ir jos Patikrinimo priedo, taip pat Šešioliktosios valstybių, kurios yra CWC Šalys, konferencijos sesijos sprendimo dėl likusių atsargų sunaikinimo galutinių terminų pratęsimo,
-
pakartojant, kad svarbu, jog Techninis sekretoriatas sistemingai tikrintų vykdomą naikinimą, kaip numatyta CWC ir jos Patikrinimo priede,
-
akcentuojant tai, kad žinios ir gebėjimai cheminio ginklo, taip pat seno cheminio ginklo ir palikto cheminio ginklo, tvarkymo srityje turėtų būti išlaikyti, tačiau OPCW taip pat turi toliau prisitaikyti prie naujos saugumo aplinkos;
v)
stiprinti patikrinimo režimą, susijusį su veikla, kurios CWC nedraudžia, kad būtų stiprinama cheminio ginklo pakartotinio atsiradimo prevencija:
-
akcentuojant įpareigojimą visoms valstybėms, kurios yra CWC Šalys, laiku teikti tinkamas deklaracijas pagal VI straipsnį,
-
atliekant pakankamai VI straipsnyje numatytų inspekcijų, kurios apimtų tinkamą geografinę teritoriją ir būtų vykdomos tinkamu dažnumu, laikantis susitartų gairių,
-
labiau siejant VI straipsnyje numatytas inspekcijas su CWC objektu ir tikslu ir užtikrinant veiksmingą vietų atranką, be kita ko, vertinant tarpinio Kitų cheminių medžiagų gamybos įmonių vietų atrankos metodikos rezultatus,
-
gerinant pramonės subjektų tikrinimo informacinę bazę, be kita ko, skatinant Techninį sekretoriatą panaudoti jau turimą informaciją, įskaitant valstybių, kurios yra CWC Šalys, savanoriškai teikiamą informaciją ir iš ankstesnių inspekcijų ataskaitų gautą informaciją, taip pat atitinkamą viešai prieinamą informaciją,
-
akcentuojant, kad CWC cheminių medžiagų sąrašai (toliau - sąrašai) pirmiausia buvo parengti įvairių patikrinimo priemonių taikymui,
-
siekiant išlaikyti sąrašų aktualumą atsižvelgiant į mokslo ir technologijų raidą, be kita ko, nagrinėjant reguliarios sąrašų peržiūros tarp peržiūros konferencijų naudą,
-
toliau skatinant bendradarbiavimą bei sąveiką su chemijos pramonės subjektais ir remiant Techninio sekretoriato pastangas toje srityje,
-
svarstant galimybę taikyti papildomas kokybės ir veiksmingumo užtikrinimo priemones, taikomas inspektavimo proceso metu, pavyzdžiui, tinkamai padidinti inspekcijų vykdymo lankstumą ir jį supaprastinti,
-
užtikrinant Techninio sekretoriato pajėgumą atlikti veiksmingą mėginių ėmimą ir analizę pramonės subjektų inspektavimo metu;
vi)
nuolat tobulinti nacionalines įgyvendinimo priemones ir atsižvelgti į tai, kad visapusiškas VII straipsnio laikymasis yra itin svarbus veiksnys, užtikrinantis CWC režimo veiksmingumą šiuo metu ir ateityje:
-
skatinant ir padedant valstybėms, kurios yra CWC Šalys, dar turinčioms tinkamai įgyvendinti CWC, laikytis tikslinio ir konkrečioms šalims skirto požiūrio,
-
siūlant paramą, jeigu jos reikia valstybėms, kurios yra CWC Šalys, pavyzdžiui, pagal Europos Sąjungos Tarybos priimtus bendruosius veiksmus ir sprendimus, kuriais remiama OPCW veikla,
-
stiprinant nacionalinio eksporto ir importo kontrolę, kuri reikalinga siekiant užkirsti kelią cheminių ginklų įsigijimui, ir gerinant OPCW pajėgumus padėti sukurti nacionalinius tarptautinių perdavimų kontrolės mechanizmus,
-
įgyvendinant tinkamas priemones, kuriomis didinama cheminė sauga ir saugumas,
-
ištiriant galimas sąveikos tarp OPCW ir kitų atitinkamų tarptautinių organizacijų galimybes, susijusias su įgyvendinimo parama ir gebėjimų stiprinimu;
vii)
įgyvendinti CWC nuostatas, susijusias su konsultacijomis, bendradarbiavimu ir faktų nustatymu, visų pirma pavojų tikrinimo mechanizmą, kuris išlieka patikima ir naudotina OPCW patikrinimo režimo priemonė, pabrėžiant valstybių, kurios yra CWC Šalys, teisėtą teisę be išankstinių konsultacijų prašyti atlikti pavojų patikrinimą, ir raginti prireikus naudoti mechanizmą siekiant išaiškinti ir išspręsti visus klausimus, susijusius su galimu CWC nesilaikymu; šiuo atžvilgiu pabrėžti Techninio sekretoriato svarbą išlaikant ir toliau plėtojant techninius pajėgumus, žinias ir būtiną pasirengimą atlikti pavojų tikrinimą, taip pat valstybių, kurios yra CWC Šalys, įpareigojimą būti nuolat pasirengus ir sugebėti priimti pavojų tikrinimus;
viii)
nuolat tvirtai remti OPCW veiklą, susijusią su parama ir apsauga, visų pirma išlaikant OPCW pajėgumus bei žinias ir didinant Techninio sekretoriato bei valstybių, kurios yra CWC Šalys, gebėjimus užkirsti kelią piktnaudžiavimui ar aktams, kuriuose naudojamos nuodingosios cheminės medžiagos, reaguoti į juos ir sušvelninti jų poveikį, visų pirma:
-
raginant visas valstybes, kurios yra CWC Šalys, tinkamai ir laiku teikti deklaracijas pagal X straipsnį, kaip nustatyta CWC, ir skatinant valstybes, kurios yra CWC Šalys, teikti daugiau pasiūlymų teikti pagalbą,
-
pabrėžiant Techninio sekretoriato svarbą išlaikant jo pajėgumus ir žinias, taip pat išlaikant ir toliau plėtojant būtiną pasirengimą atlikti spėjamo naudojimo tyrimus,
-
pabrėžiant nuolatinės OPCW paramos nacionalinėms apsaugos programoms ir OPCW gebėjimo tarpininkauti teikiant žinių ir pagalbos teikimo pasiūlymus stiprinimo svarbą,
-
skatinant OPCW padėti valstybėms stiprinti gebėjimus siekiant užkirsti kelią teroro aktams, kuriuose naudojamas cheminis ginklas, ir švelninti jų poveikį, inter alia, rekomenduojant didinti cheminę saugą ir saugumą,
-
akcentuojant, jog yra svarbu glaudžiau bendradarbiauti su regioninėmis ir subregioninėmis organizacijomis, be kita ko, prisidedant prie tarptautinių pastangų steigti regioninius pagalbai ir apsaugai skirtus kompetencijos centrus ir apsvarstant galimybę šiuos veiksmus suderinti su VII ir XI straipsniuose numatytais veiksmais pagal Šešioliktosios valstybių, kurios yra CWC Šalys, konferencijos sesijos sprendimą dėl XI straipsnio,
-
apsvarstant būdus, kaip padidinti OPCW gebėjimą spręsti konfliktines situacijas ir situacijas po konflikto, kuriose naudojamas cheminis ginklas,
-
prašant Techninio sekretoriato gerinti bendradarbiavimą su kitomis atitinkamomis tarptautinėmis organizacijomis dėl reagavimo į ekstremalias situacijas, kai naudojamas cheminis ginklas arba kyla grėsmė, kad jis bus panaudotas, be kita ko, konfliktinėse situacijose ir situacijose po konflikto, visų pirma bendradarbiavimą su JT dėl galimo cheminio ginklo panaudojimo tyrimų;
ix)
remti tarptautinį bendradarbiavimą pagal CWC:
-
palankiai vertinant konkrečius ir praktinius pasiūlymus, kuriuose atsižvelgiama į esamas iniciatyvas, pavyzdžiui, Europos Sąjungos Tarybos priimtus bendruosius veiksmus ir sprendimus, visų pirma pasiūlymus, susijusius su tokiais klausimais kaip cheminė sauga bei saugumas ir cheminių medžiagų tvarkymas, pagal Šešioliktosios valstybių, kurios yra CWC Šalys, konferencijos sesijos sprendimą dėl XI straipsnio,
-
raginant Techninį sekretoriatą padėti valstybėms, kurios yra CWC Šalys, įgyvendinti nacionalinius įsipareigojimus teikiant specialiai pritaikytą ir tvarią techninę pagalbą, kad būtų sudarytos palankesnės sąlygos tarptautiniam bendradarbiavimui chemijos srityje,
-
raginant Techninį sekretoriatą bendradarbiauti su kitomis organizacijomis ir vertinti savo programas, kad būtų užtikrinta, kad jos turės norimą poveikį ir bus maksimaliai panaudoti ištekliai;
x)
didinti OPCW indėlį į pasaulio mastu vykdomus kovos su terorizmu veiksmus:
-
tęsiant ir intensyvinant darbą OPCW Neribotos sudėties terorizmo klausimų darbo grupėje,
-
akcentuojant, kad reikia laikytis JT Saugumo Tarybos rezoliucijos 1540 (2004) įpareigojimų, taip pat kitų atitinkamų JT rezoliucijų, visų pirma raginti OPCW ir atitinkamas organizacijas praktiškai bendradarbiauti siekiant panaikinti riziką, kad cheminis ginklas gali būti įgyjamas ar naudojamas teroristiniais tikslais, įskaitant galimą teroristų prieigą prie medžiagų, įrangos ir žinių, kurios gali būti panaudotos kuriant ir gaminant cheminį ginklą,
-
pabrėžiant, kad reikia dirbti siekiant sustiprinti visuotinę cheminę saugą bei saugumą ir nacionalinę tarptautinių perdavimų kontrolę, be kita ko, padedant valstybėms, kurios yra CWC Šalys, įgyvendinti praktines ir tikslines priemones, kuriomis tuo pačiu galėtų būti prisidedama prie bendradarbiavimo cheminių medžiagų naudojimo taikiais tikslais, pagalbos ir apsaugos srityse stiprinimo.
3 straipsnis
Sąjungos veiksmai, kurių imamasi siekiant taikyti 2 straipsnį, apima:
a)
prireikus, demaršus siekiant:
i)
skatinti visuotinį prisijungimą prie CWC;
ii)
skatinti, kad valstybės, kurios yra CWC Šalys, veiksmingai įgyvendintų CWC nacionaliniu lygiu;
iii)
paraginti valstybes, kurios yra CWC Šalys, remti veiksmingą ir išsamią CWC peržiūrą ir joje dalyvauti bei taip pakartoti savo įsipareigojimą laikytis šios pagrindinės tarptautinės kovos su cheminiu ginklu normos;
iv)
propaguoti 2 straipsnyje numatytus pasiūlymus, kuriais siekiama toliau stiprinti CWC;
b)
pareiškimus ir darbo dokumentus, pateikiamus svarstyti valstybėms, kurios yra CWC Šalys, rengiantis Trečiajai peržiūros konferencijai ir jos metu.
4 straipsnis
Šis sprendimas įsigalioja jo priėmimo dieną.
Priimta Briuselyje 2012 m. lapkričio 19 d.

Labels: 5